Viskupič, Jozef, poslanec NR SR (2015-02-06):
Vážený pán predseda, kolegyne, kolegovia, začína byť takým dobrým zvykom, že, alebo nedobrým, neviem, nechcem to teraz súdiť, že v rámci tohto týždňa, kedy tebe jednoznačne ide karta a spravodajcuješ už nejeden opozičný návrh zákona, si v tej spravodajskej správe, zoberieš tú podstatnejšiu časť na niečo, čo by bolo vhodnejšie do rozpravy, a možnože to, čo chcem ja teraz povedať, by som vedel zhrnúť aj do faktickej poznámky na to úvodné slovo. Ale keďže nebola táto možnosť, tak som sa prihlásil do rozpravy a možno, ja možno vysvetlím, že prečo zvažujem aj možnú podporu tohto jedného ustanovenia, ktoré podľa mňa napriek tomu, že deklaruje, že to nesúvisí s politikárčením, je vyslovene, ide po tejto pôde. Pretože poznám, a ja som mal úplne podobný zámer pri európskych normách, kedy som chcel, aby či už smernice, direktívy alebo nariadenia obsahovali jednu doložku a tá doložka by znela, že by museli orgány, ktoré prijímajú európsku legislatívu, vyčísliť, ako sa správajú k nezamestnanosti tieto nariadenia k Európskej únii, jednoducho povedané, či ju zvyšujú, nezvyšujú, a aby sme problém, ktorý trápi 71 % ľudí na Slovensku, a to je nezamestnanosť aj z hľadiska európskej tvorby a možno aj to je na zamyslenie, že čo robia jednotlivé právne akty s nezamestnanosťou. Toto sme mali zámer urobiť s tvorbou aj počas, mali sme to v programe pre eurovoľby, aby tento parameter v obrovskej, mohutnej skupine legislatívy, ktorá k nám prichádza z Európskej únie, sme tam mali. Preto ma aj zaujal tento návrh, že doložka vplyvov okrem vplyvov z hľadiska Únie, vplyvov z hľadiska zamestnanosti, životného prostredia a podobne, bol doplnený o parameter rodiny. No a tu nastáva pre mňa problém, pretože teraz pri téme, ktorá sa deje okolo referenda, je tu niekoľko problémových oblastí, ktoré by zniesli diskusiu, a jedna súvisí a bazálne súvisí s tým, že veľmi sa nevieme oprieť o nejakú ustálenú definíciu rodiny. Sociológovia hovoria o tom, že nič také ako tradičná rodina z hľadiska tejto vedy neexistuje. Ja by som sa chcel teda, keďže mám tú možnosť, opýtať, rodiny akej? Rodina matka a dieťa? Rodina otec, dieťa? Alebo v širšom kontexte, ktorý, predpokladám, že tam najviac cítim vôľu toho návrhu a zákonodarcu, že to je nejakým spôsobom rodinné usporiadanie. Čiže keď sa bude prijímať norma o napríklad samospráve alebo norma o rôznych veciach, ktoré rieši vládna agenda, akým spôsobom si to presne predstavujete, že budeme mať kategórie v rámci toho papiera alebo tabuľky a tam bude napísané, že matka s deťmi dvomi. Otec, matka a deti a možno aj nejaké iné formy spolužitia a aký jednotlivý zákon bude mať vplyv na tieto rôzne typy partnerského spolužitia ľudí. Pretože vieme, že niekde sa nám blíži rozvodovosť z hľadiska poslednej dekády k 50 %, tak aby sme vedeli, či vydáme signál z Národnej rady, že ľudia, ktorí nežijú v partnerskom vzťahu otec, matka a deti, budú ako keby aj z hľadiska všeobecného prijímania legislatívy uprednostnení a z hľadiska vplyvov na takýto typ rodiny budeme mať informácie a vydáme na druhej strane signál, že slobodná matka, rozvedená matka alebo matka, ktorá prišla o manžela nejakou nešťastnou situáciou, bude teda vedieť, ako zákon o samospráve, zákon o hocičom vplýva priamo na ňu, alebo vydáme ten signál, že na ňu sa ustanovenia proste nevzťahujú, lebo zákonodarca toto neuznáva za typ rodiny. Bolo by veľmi nešťastné, keby sme tu v Národnej rade vydali signál, že tam, kde sa jedná o nekompletné rodiny alebo rodiny, ktoré z rôznych prípadov a skúseností nie sú, tak sa v doložke vplyvov proste nachádzať nebudú, tým pádom vydávame signál, že ich za rodiny nepovažujeme. A tým pádom možno sa to dá interpretovať aj s určitou mierou moderátorského mostíka, že toto spolužitie nechce Národná rada alebo zákonodarca a tým pádom aj Slovenská republika brať na zreteľ. Ten ostatný balík, ktorý spomínal môj predrečník kolega Poliačik, je pre mňa takisto otázkou. Lebo ak pôjdeme už na pôdu iných partnerských spolužití, ktoré sa v VI. volebnom období Národnej rady asi nezhodneme na tom, že iná forma spolužitia ako muž a žena u nás nejaké partnerstvo prijímané nebude. Alebo rátate, že ak teda príde k reálnemu, že reálne v spoločnosti takéto páry existujú, či doložka vplyvov bude obsahovať aj ustanovenie, ako sa akákoľvek norma, ktorú budeme v Národnej rade prijímať, bude týkať aj iných spôsobov spolužitia ako priamo v príbuzenskom, rodinnom, čo na základe súčasnej legislatívy máme. Toto sú skôr otázky, ktoré mám pri tom, ako by som sa chcel rozhodnúť pri hlasovaní. A posledná poznámka, nechcel by som s nadsádzkou veľmi hovoriť, ale mali sme tu aj ustanovenia zákonov, ktoré vnímame ako korupčné, a tam by som potom videl v doložke vplyvov priestor aj na to, že vymenujeme tú konkrétnu rodinu toho konkrétneho človeka, ktorý návrh zákona, v pamäti máme možno PPC, kde by sme vedeli presne menovať, že pre ktorú konkrétnu rodinu ten konkrétny návrh zákona ohľadom podpory v energetickej oblasti bol napísaný a možnože z hľadiska tohoto by sme urobili zadosť aj v boji proti korupcii, pretože v doložke vplyvov by sa objavila tá konkrétna rodina alebo tá konkrétna suma rodín, ktoré by mali prospech z lobistického návrhu zákona. Ale toto už nechávam iba ako poznámku na okraj. Pretože ak by sme to mali odpovedané na to, že máme jasne stanovené, čo má rodinné spolužitie znamenať, tak absolútne sa nebránim tomu, či už doložka vplyvov bude obsahovať nielen formálne ustanovenia častokrát o vplyvoch, ale aj reálne parametre, ktoré sa dotknú nielen rodín, ale možno aj jednotlivcov aj v tej miere nezamestnanosti. A to takisto otváram možnosť, že podebatujme nad tým, pretože toto začína byť, alebo je dlhodobo problémom v našej spoločnosti. Ďakujem za pozornosť.